text: Store besparelser på vej i Region Syddanmark
  23 september 2015 kl. 14.49
  Region Syddanmark skal spare 200 millioner kroner i 2016.
  Der skal spares omkring 200 millioner kroner i Region Syddanmark, som derfor vil udarbejde et sparekatalog på knap 223 millioner kroner for at finde de "væsentlige besparelser", som regionen selv betegner det.
  Herefter vil regionsrådet afvente en finanslovsaftale, hvor det forventes, at der vil blive tildelt en sum penge til regionerne. Først efter aftalen er blevet offentliggjort, vil Region Syddanmark tage stilling til, hvilke punkter i sparekataloget, der skal gennemføres.
  - Der er et enormt pres på sundhedsvæsenet, og det er rigtig svært at få enderne til at nå sammen. Udgifterne til dyr medicin stiger, vi behandler mere og mere, og det betyder, at vi er nødt til at spare, siger regionsrådsformand Stephanie Lose (V) til TV SYD.
  Samlet set står 39 af regionsrådets 41 medlemmer i det syddanske regionsråd bag forliget.
  Region Syddanmarks samlede driftsbudget er i 2016 på ca. 24,1 mia. kr. For de penge leverer godt 24.000 fuldtidsmedarbejdere sundhed, social- og psykiatriydelser og regional udvikling til 1,2 mio. syddanskere.
  